KIRJALLINEN KYSYMYS E-0543/98 komissiolle esittäjä(t): Gianfranco Dell'Alba (ARE) (4. maaliskuuta 1998)

Aihe: Yhteisön rahoitus Populonian (Livorno) arkeologiselle alueelle

- Barattin lahdella (Livorno) Popoloniassa sijaitsevalla etruskien hautausmaalla ollaan parhaillaan toteuttamassa arkeologista luonnonpuistoa Società-Parchi Val di Cornian toimesta. Hanke saa rahoitusta Euroopan aluerahastosta.

- Tapa jolla puisto on suunniteltu ja toteutettu antaa aihetta epäilyihin siitä, että tähän saakka koskemattomana säilynyttä arkeologisen alueen ympäristöä sekä itse arkeologista perintöä ei suojella eikä kunnioiteta, sillä:

a) vaatimattomia maalaistalon raunioita kohottamalla ja laajentamalla on hautojen läheisyyteen tehty erittäin näkyvä rakennus, joka ei sovi ollenkaan yhteen viereisten arkeologisten jäännösten kanssa;

b) suunnitelmaan kuuluu jopa 2000 auton pysäköintialueen rakentaminen arkeologiselle alueelle.

- Yksityisten hallinnoimaan puistoon on liitetty maita, jotka on lunastettu julkisiin tarkoituksiin aiemmilta omistajiltaan, tai valtion maita, joilla etruskien haudat sijaitsevat, näin tähän saakka maksutta yleisön käytössä olleet arkeologiset löydökset muuttuisivat maksullisiksi;

1. Ovatko hanke ja sen toteuttamistapa komission mielestä Euroopan unionin rahoitukselle annettujen päämäärien mukaisia, erityisesti rakennuksen ja valtavan paikoitusalueen toteuttamisen osalta?

2. Eikö komissio aio selvittää onko alueella, jolla on rakennettu ja käytetty kaavinvaunuja, tehty pakolliset kaivauskokeet asianmukaisella tavalla?

3. Onko kaivauksiin palkattu asianmukaisen koulutuksen saanutta henkilöstöä ja onko se vakuutettu vaadittavalla tavalla?

4. Onko varmistettu, että täissä on mukana riittävä määrä arkeologeja?

5. Mitkä ovat olleet Toscanan arkeologisen tarkastusviraston ja muiden hankkeeseen osallistuneiden tahojen vastuuhenkilöiden kanta (myös ennen hanketta) erityisesti pysäköintialueesta?

6. Eikö komissio katso tarpeelliseksi jäädyttää rahoitusta siksi kunnes selvitetään lopullisesti, aiheutetaanko puiston rakentamisella korjaamatonta vahinkoa arvokkaalle arkeologiselle ja luonnon perinnölle?

Komission jäsenen Monika Wulf-Mathiesin komission puolesta antama vastaus (14. huhtikuuta 1998)

Parlamentin jäsenen esittämät seikat kuuluvat toissijaisuusperiaatteen mukaisesti ensisijaisesti Italian viranomaisten toimivaltaan. Näiltä saatujen tietojen perusteella voidaan selvittää joitakin kohtia:

1. Hanke rahoitetaan osana Toscanan alueen tavoitteen 2 rakennerahasto-ohjelmaa, ja se on kyseisen ohjelman tavoitteiden mukainen.

2. Komission saaman tiedon mukaan hankkeen kaikissa vaiheessa alueen ympäristö ja erityisesti arkeologinen kohde otetaan asianmukaisella tavalla huomioon. Ympäristöalan ja arkeologian viranomaisia (Soprintendenza ai beni ambientali ja Soprintendenza archeologica) kuultiin ennen hankkeen hyväksymistä, ja heidän lausuntonsa ja suosituksensa ovat olennainen osa hanketta.

3. ja 4. Arkeologiset kaivaukset suoritetaan Italian lainsäädännön mukaisesti edellä mainittujen viranomaisten (Soprintendenza archeologica) valvonnassa.

5. Nykyistä pysäköintialuetta laajennetaan siten, että siellä on 419 eikä 2000 autopaikkaa ja kuusi linja-autopaikkaa, eli tarvittavat pysäköintipaikat 1300-1500 kävijälle. Komissiolla ei ole täsmällistä tietoa arkeologian osaston pysäköintialueesta antamista lausunnoista.

6. Komission mielestä ei ole perusteita hankkeen rahoittamisen keskeyttämiselle, sillä näyttää siltä, että hanke toteutetaan asianmukaisesti eikä se ole uhkana alueen arkeologiselle perinnölle.